Palmă politică pentru PSD: 135 de eurodeputați socialiști au votat rezoluția împotriva puterii PSD-ALDE

135 de europarlamentari socialiști – familia S&D din care face parte și PSD – au votat marți rezoluția privind statul de drept din România, potrivit listei oficiale de vot. Doar 23 de eurodeputați socialiști au votat contra, cei mai mulți fiind români.

Lista de vot arată că o mare majoritate a grupului PPE a votat pentru rezoluție, inclusiv majoritatea liberalilor români, cu o singură excepție: Ramona Mănescu (care a trecut între timp de la PNL la ALDE).

Parlamentul European a votat marți, cu 473 de voturi pentru și 151 contra, 40 de abțineri, rezoluția care amendează dur comportamentul guvernului și parlamentului din România privind statul de drept. Textul este un rechizitoriu extrem de dur la adresa Puterii din România, în 13 puncte, și arată că Parlamentul European ”este profund preocupat de revizuirea legislației judiciare și penale din România” și ”condamnă intervenția violentă și disproporționată a poliției în timpul protestelor de la București din august 2018”.